1Ku ba pidoic ceke dong’ gibed wor the tego ma ni i wigi: kum won tego moko mbe ma kuai ba Mungu ngo: man weg tego ma nuti Mungu kethogi en. 2Ka kumeno ng’atu m’ujai ni won tego, meca ejai kum lembang’ola pa Mungu: man ju m’ujai gibinwang’u lembapoka i wigi gigi. 3Kum jubim gin ung’oindiri ngo ni tic ma ber, endre ni tic ma rac. Man iyenyo nia ibed umbe lworo kum won tego? tim maeno m’e ber, e ibinwang’u pak ba maeno: 4kum en e jatim pa Mungu iri pi bero. Ento tek itimo maeno m’e rac, dong’ lworo negi; kum eyeyo palamularu ngo ma there mbe: kum en e jatim pa Mungu, en e jaculkwor pi kwinyo ni ng’atu m’utimo rac. 5Kum kumeno maku wubed wor, kum kwinyo kende ngo, ento kum pidocwiny bende. 6Kum en e kum lembe nini m’uketho wumio ajok bende; kum gin gi jutim mi tic pa Mungu, ma gibedo asu i lembe maeni nini. 7Wumi ni dhanu ceke gin m’umaku piny; ajok ni ng’atu ma maku jujok ire ajok; jambng’om ni ng’atu ma maku jumi ire jambng’om; lworo ni ng’atu ma maku julwore; yung ni ng’atu ma maku juyunge. 8Kud wubed ku banja mi gin pa ng’atu moko, ndhu mari: kum ng’atu m’umaru wadi nwang’u etimo cik kakare. 9Kum lembe nini, Kud igier gier, Kud ineg nek, Kud ikwal kwo, Kud iketh cwinyi hai kum piny, man tek lembang’ola moko mange nuti, ecokre i lembe maeni, e eni, Ibimaru wedu calu imeri giri. 10Mer timo rac ungo kum wadi: ka kumeno mer en e timbre kakare mi cik. 11Man maeni, ma wung’eyo ko nindo, ya kawono en e kaceu ma wuceu ko ku wang’ nindo: kum kawono both ni ceng’ni wa ma sagu kinde ma wayio. 12Diewor uvoc, man rupiny udhingo: ka kumeno dong’ wawenyu tic mi mudho cen, man dong’ waronyu jamtho mi der. 13Dong’ wawothu calu ma maku wawothu, calu i dieceng’; i cok ma jucokri ko ku vul ungo ku mer ma jumer ko ku kong’o de ngo, i gier ma jugieri ko swa ku sasa de ngo, i dhau ku ngiri de ngo. 14Ento dong’ wurony Rwoth Yesu Kristu, man kud wuyik kaka ni kum, ni awanyane ma rac.
luo_Latn